ออมสินผวาพักหนี้ดีอัตโนมัติ
ออมสินเครียดคลังสั่งพักหนี้ดีอัตโนมัติ ถกบอร์ด 7 ส.ค.นี้ ผวากระทบรายได้ 2,700 ล้านบาท
7 ส.ค. 2555

ออมสินเครียดคลังสั่งพักหนี้ดีอัตโนมัติ ถกบอร์ด 7 ส.ค.นี้ ผวากระทบรายได้ 2,700 ล้านบาท
นายธัชพล กาญจนกูล รักษาการผู้อำนวยการธนาคารออมสิน เปิดเผยว่า ในการประชุมคณะกรรมการธนาคารวันที่ 7 ส.ค.นี้ จะหารือถึงคำสั่งของกระทรวงการคลังที่ให้สถาบันการเงินเฉพาะกิจของรัฐพักหนี้ดีให้กับลูกหนี้ที่มีคุณสมบัติเข้าข่ายแบบอัตโนมัติ แม้ลูกหนี้จะไม่มาแจ้งความประสงค์ภายในวันที่ 20 ส.ค.นี้ ก็จะได้รับสิทธิลดดอกเบี้ยทันที 3%
“เมื่อมีคำสั่งออกมาออมสินต้องดำเนินการตามนโยบาย แต่ต้องนำเข้าหารือในที่ประชุมคณะกรรมการธนาคารก่อน โดยก่อนหน้านี้เคยประเมินไว้ว่า โครงการพักหนี้ดีจะกระทบต่อรายได้ของธนาคารปีละ 900 ล้านบาท ถ้าดำเนินการในช่วง 3 ปีก็จะกระทบต่อรายได้ 2,700 ล้านบาท” นายธัชพล กล่าว
ทั้งนี้ โครงการนี้ลูกหนี้สามารถเลือกขอพักเงินชำระเงินต้นและดอกเบี้ย 3% เป็นเวลา 3 ปี หรือเลือกขอลดดอกเบี้ยอย่างเดียว 3% เป็นเวลา 3 ปีก็ได้
รายงานข่าวระบุว่า โครงการพักหนี้ดีของธนาคารออมสินล่าสุดมีลูกหนี้ที่ลงทะเบียนแจ้งความประสงค์แค่ 1 หมื่นราย จากเป้าหมาย 3.8 แสนราย เป้าหมายดังกล่าวเป็นการปรับปรุงจากเป้าหมายที่เคยเสนอคณะรัฐมนตรี (ครม.) ว่าอยู่ที่ 8 แสนราย เนื่องจากคณะทำงานของกระทรวงการคลังกำหนดเงื่อนไขว่า ลูกหนี้ที่จะเข้าร่วมโครงการต้องเป็นลูกหนี้รายย่อย และต้องไม่มีเงินเดือนประจำ ดังนั้นจำนวนลูกหนี้จึงหายไปมาก
สาเหตุที่ลูกหนี้ออมสินที่สนใจเข้าร่วมโครงการน้อย เนื่องจากลูกหนี้ธนาคารออมสินยังกังวลกับการถูกบันทึกข้อมูลลงในเครดิตบูโรว่า หากเข้าร่วมโครงการพักหนี้ดี อาจจะมีผลต่อการพิจารณาสินเชื่อจากธนาคารพาณิชย์
นอกจากนี้ ลูกหนี้ธนาคารออมสินส่วนใหญ่เป็นพ่อค้าแม่ค้า ที่มีกำลังในการชำระหนี้ โดยมีหนี้ส่วนใหญ่ในระดับ 13 แสนบาท จึงไม่สนใจเข้าร่วมโครงการ เพราะดอกเบี้ยที่ลดลงเดือนละไม่ร้อยกี่บาท เช่น เป็นหนี้ 1 แสนบาท ดอกเบี้ยจะลดลงแค่เดือนละ 250 บาท วันละไม่ถึง 10 บาท หากเป็นหนี้ 3 แสนบาท ดอกเบี้ยลดไปเดือนละ 750 บาท หรือวันละ 25 บาท 
“ลูกหนี้หลายคนคิดว่า ไม่อยากเสียเวลาทำมาหากิน หากต้องมาติดต่อกับธนาคารเพื่อขอพักหนี้ดี นี่จึงเป็นสาเหตุที่ทำให้เข้าร่วมโครงการน้อย” รายงานข่าว ระบุ